PATVIRTINTA

Skuodo rajono savivaldybės tarybos

2021 m. kovo 16 d. sprendimu Nr. T10-35/T9-

VIETINĖS RINKLIAVOS UŽ LEIDIMO ORGANIZUOTI KOMERCINIUS RENGINIUS SAVIVALDYBEI PRIKLAUSANČIOSE AR VALDYTOJO TEISE VALDOMOSE VIEŠOJO NAUDOJIMO TERITORIJOSE IŠDAVIMĄ NUOSTATAI

## I. BENDROSIOS NUOSTATOS

1. Vietinės rinkliavos už leidimo organizuoti komercinius renginius Skuodo rajono savivaldybei priklausančiose ar valdytojo teise valdomose viešojo naudojimo teritorijose išdavimą nuostatai (toliau – nuostatai) reglamentuoja vietinės rinkliavos už leidimo organizuoti komercinius renginius Skuodo rajono savivaldybei priklausančiose ar valdytojo teise valdomose viešojo naudojimo teritorijose išdavimą dydžius, mokėjimo ir grąžinimo tvarką, lengvatas, delspinigių dydį, jų apskaičiavimo, mokėjimo tvarką ir atleidimo nuo delspinigių atvejus.

2. Pagrindinės šiuose nuostatuose vartojamos sąvokos:

2.1. komerciniai renginiai – pramoginiai kultūros, reklamos, sporto renginiai, į kuriuos įėjimas yra mokamas arba jais siekiama finansinės naudos (rengiamos loterijos, reklamos akcijos, prekių ar paslaugų pardavimas ir pan.);

2.2. viešojo naudojimo teritorijos – miesto, Skuodo rajono gyvenviečių gatvės, aikštės, skverai, parkai bei kitos viešosios vietos;

2.3. vietinė rinkliava už leidimo organizuoti komercinius renginius Skuodo rajono savivaldybei priklausančiose ar valdytojo teise valdomose viešojo naudojimo teritorijose išdavimą (toliau – rinkliava) yra Skuodo rajono savivaldybės tarybos sprendimu nustatyta privaloma įmoka, galiojanti savivaldybės teritorijoje.

3. Rinkliavą moka fiziniai ir juridiniai asmenys.

# II. RINKLIAVOS DYDŽIAI

4. Rinkliavos dydžiai už leidimo organizuoti komercinius renginius savivaldybei priklausančiose ar valdytojo teise valdomose viešojo naudojimo teritorijose išdavimą:

4.1. Kai organizuojamas komercinis renginys:

4.1.1. Skuodo mieste – 85 eurai;

4.1.2. Mosėdžio miestelyje – 30 eurų;

4.1.3. kitose seniūnijose – 15 eurų.

4.2. Kai renginio trukmė ilgesnė nei 1 diena, už kiekvieną kitą dieną mokama 15 eurų.

## III. VIETINĖS RINKLIAVOS MOKĖJIMO IR GRĄŽINIMO TVARKA

5. Fiziniai ir juridiniai asmenys, norintys gauti leidimą rengti komercinį renginį, raštu ar elektroninėmis priemonėmis kreipiasi į seniūnijos, kurios teritorijoje numatoma organizuoti renginį, seniūną. Leidimai organizuoti komercinius renginius savivaldybei priklausančiose ar valdytojo teise valdomose viešojo naudojimo teritorijose išduodami vadovaujantis Skuodo rajono savivaldybės administracijos direktoriaus patvirtintu Skuodo rajono savivaldybės renginių organizavimo viešose vietose tvarkos aprašu.

6. Vietinė rinkliava mokama į savivaldybės biudžeto sąskaitą.

7. Prašymas dėl vietinės rinkliavos grąžinimo teikiamas Skuodo rajono savivaldybės administracijos direktoriui, nurodant grąžinimo priežastį, sumą, pridedant mokėjimą įrodančius dokumentus ir atsiskaitomosios sąskaitos numerį.

**IV. LENGVATOS VIETINĖS RINKLIAVOS MOKĖTOJAMS**

8. Rinkliava neimama, jeigu komercinį renginį organizuoja savivaldybės įstaigos, visuomeninės organizacijos.

9. Vietinės rinkliavos lengvatos fiziniams ir kitiems juridiniams asmenims, organizuojantiems komercinius renginius savivaldybės teritorijoje, gali būti suteikiamos atskiru Savivaldybės tarybos sprendimu.

# V. BAIGIAMOSIOS NUOSTATOS

10. Leidimas išduodamas tik sumokėjus vietinę rinkliavą, todėl delspinigių skaičiavimas nenumatomas.

11. Už vietinės rinkliavos už leidimo organizuoti komercinius renginius Skuodo rajono savivaldybei priklausančiose ar valdytojo teise valdomose viešojo naudojimo teritorijose išdavimą atsakingi seniūnijų seniūnai.

12. Vietinės rinkliavos rinkimą kontroliuoja Skuodo rajono savivaldybės kontrolės ir audito tarnyba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nijolė Mackevičienė, tel. (8 440) 45 554